Wir, dis nachbenempten, nemlich Heinrich von Banmos, diser czyt der fùrsichtigen, wysen, miner gnedigen herren schultn̄ und raͤten zuͦ Berne vogte und amptman in der graffschafft Lentzburg,
und Hanns Haberer von Lentzburz, undervogte daselbs, tùnd kunt allermenglichem mit disem brieff von der spenn und misshellung wegen, so etliche zyt har uferstanden gewesen sindt zwùschent den erwirdigen, geistlichen und andaͤchtigen gardian, aͤbtissin und ir beider convent des gotzhuses zuͦ Kûngsfelden, ûnsern gnaͤdigen, lieben herren und frowen, an einem, und den erwirdigen, wolgelerten herren probst, decan
und cappittel des stifftes zuͦ Werde, ouch ùnsern gnedigen, lieben herren zem andern teilen harruͤrent, umb soͤlichs, daz die obgedachten unsˀ herren und frowen zuͦ Kùngsfelden gemeint hand und noch meinnent, daz
ir zechend, den si lange zithar ze Seon gehebt und noch haben ein leyen zechend si, und ir gotzhus den also fùr fry ledig eigen nach besage und innhalt der briefen, darumb geben, in kouffswise ankomen durch si und die
iren von irs gotzhus wegen gelichen, genutzet und inen bishar one intrag und sùmnisz ûnser herren von Werde, noch der iren ingangen und zuͦjeden jaren soͤlich lichen und emphachen ruͤwlich vergolten worden sye, untz
sidhar bi kurtzem werden si und ir gotzhus in etlich wege gesumpt und getrenget an denen personen, die soͤlichen zechenden empfangen haben, als das hienach clerlicher begriffen wirt. dawider nu ùnser herren probste
und capittel zuͦ Werde furgewant und antwurten lassen hand, wie unsˀ herren und frowen zuͦ Kùngsfelden iren obgeruͤrten zehenden harbracht und des genossen hand, lassent si sin und beliben, aber ir gotzhuse ze Werde
hab ouch daselbs ze Seon einen zechenden in der von Kùngsfelden zechenden, ab sundern guͤtern, den si von wegen der kilchen und lutpriestery daselbs, die als kilchherren damit zeversehent ouch langezit harbracht und ouch ze
lichen gehebt gephlegen hand und noch tuͦnd uff und von denselben gewissen akern und guͤtern in demselbn̄ zwing und ùnser herren und frowen zuͦ Kùngsfelden zechenden, ze Seon gelegen, hoffent ouch und meynnēt zuͦ
soͤlichem hinfur, als bishar zetuͦnde und von ir lutpriestery und kilchen wegen ze Seon ze phlegen habn̄ one menglichs irrung und intrag ꝫcꝭ. und wan nu die gemeltn̄ beide parthyen, unser herren und frown̄ ze Kùngsfelden und ze Werde, ye eine von der andern bishar gesuͦcht und gesumpt sint worden durch die, den dann von jedem teile sin zechend gelichen ist, also daz die licher und empfacher ûnser herren von Werde ettwen̄ garben zechēden
geminet, abgetragen, rechthaben zenemen gemeint hand ab etlichen guͤtern und akern, die unsˀ herren und frowen zuͦ Kùngsfelden durch irs zechenden empfacher ouch geminet und recht dazuͦ zehaben gemeint hand.
dadurch nu dieselben empfacher etliche jar har irrig tzweytraͤchtig und stoͤssig worden sint, inmassen ettwen grosser kumber, unwille und unfug czwùschent denselben der beider zechenden empfachern und intrageren
uferstanden sin moͤcht, die nit guͦt werent, alsdenne soͤlich ir misshellung in clag, antwurt, widerrede und nachrede vor uns voͤllicher und clerlicher ist erzellt worden, soͤlichs alles zuͦvermiden, ouch ir beider obgedachter parthyen ùnser gnedigen, lieben herren und frowen zuͦ Kùngsfelden und zuͦ Werde klagens, misshellung, nachriten, kosten, schaden, sùmnisz, irrung und unwillen, so fûrer uss soͤlichen dingen wachsen und entspringē
moͤchte abzuͦsin ꝫcꝭ, hand wir angesehen und uns bewegen lassen unsern flizz, ernst und vermoͤgen dazuͦ zekeren, wie si beide teile und ir gotzhuser in disen sachn̄ geeinet, gerichtet entscheiden und hinfûr dweder teile von
dem anderen durch si, noch die, soͤlichen zechenden empfachent, geirret, ersuͦcht noch voneinander bekûmbert werdēt, sunder ruͤwlich und fridlich leben sin und beliben moͤgent ꝫcꝭ. daz wir, die obgeschribnen beide Hanns Heinrich von
Banmos, vogte, und Hanns Haberer, undervogte, an beide parthyen sovil gesuͦcht uns czwûschent inen gearbeit und funden, daz si ùns umb alle und jegliche obgemelten stoͤss und spenn zuͦ minne und zuͦ rechte dar inne ze
sprechen getrûwet, die zuͦ ùns gesetzt und daby, nemlich unsˀ herˀn und frowen zuͦ Kungsfelden durch die ersamen, wisen Ruͦdolffen Niesslin, yetz ir gnaden hofmeister, Uͤlrichn̄ am Buͤl, altenhofmeister daselbs, und
Niclawsen Friker schultn̄ zuͦ Brugge, als ir gnaden convent und gotzhuse in disen sachn̄ volmaͤchtige bottn̄ und anwaͤlte und unsˀ herˀn vō Werde durch den erwirdign̄, wolgelerten meyster Niclawsen Trùllereye,
ir gnaden und wirdigem capittel custor, meyster der kùnsten und gelerten baͤpstlicher rechten, ouch irem in disen sachen volmechtigen botten, sachfuͤrer und anwalten, bi rechten waren und staͤten wirden und truwen,
darumb mit liplicher stabung und ingeleiten handen geben, gelobt und vˀsprochen hand fùr sy und ir beider convent und capittell und fùr alle ir nachkomē des gotzhuses zuͤ Kûngsfelden und stifftes zuͦ Werde ꝫcꝭ gantz, staͤt,
veste und unverbrùchentlich zuͦloben, zuͦvolfuͤren und zuͦ halten one alle irrung, widerrede, inzùg, fùnd, sachen und geverde, ✳ alles das, so durch ùns zwene hierinne gesprochen erkennt wirt, und in welich wise wir si entscheident, noch dawider niemer zereden zekomen, weder durch ir beider teilen wirdikeit und gnade, noch ir aller nachkomen als obstat, sunder das ouch nit helffen, noch yemandem gehellen oder vˀtragn̄ dawider zetuͦnde alles getrùwlich, wirdiclich und uffrechtlich, ouch alle geverde hierinn gentzlich vermitten und uff soͤlichs, so sint wir bedachtlich ùber die sachen gesessen, die nach beider parthyen furbringen erkunnet, und gewegen ouch mit rat
gelerter und ungelerter, wiser lùten, der wir hierinne zemermalen gephelgen nach ûnser besten verstentniss gesprochen erkennt, und si beide teile entlichen hierinne entscheiden hand, als hienach stat, dem ist alsus und des erstē:
daz ûnsere gnedigen herren und frowen von Kùngsfelden durch si und die iren den kornzechenden, so man nempt den grossen zechenden ze Seon, nemlich unser herren von Werd zechenden, den si bishar von ir kilchen und
lùtpriestery wegen daselbs ze Seon gehebt und noch hand mitsambt dem iren, den sy fur leyen zechenden fry, lidig eigen habent, als obstat ꝫcꝭ, hinfùr ewiglich und alle jar besunder one unsˀ herren von Werde oder der iren
bywesen und zuͦtuͦn samenthafft lichen und besetzen moͤgent und sollent so nutzlich und beste. si koͤnnent und mogent also das von der sum̄ der stuken darumb denn yedas jare soͤlicher zesamen gemischetter zehend
gelichen wirt, mitsampt den stuken, so da gand und vallent ab, und von nēlichen guͤtlinen, ouch im czwinge zuͦ Seon gelegen, die aber in unsˀ frowen von Kungsfelden zechenden gen Roͤtterschwilr insunders gehoͤrende, und zuͦ gemeinen jaren uff vier stuk geachtet, darin begriffen sint eim lutpriester yezuͦziten ze Seon werden und ingan sol zuͦjedem jare der dritte teil und ûnsern herren und frowen des gotzhuses zuͦ Kungsfelden zwen teile, nemlich eim lùtpriester der dritteil des gersten zechenden an gersten und am kornzechenden zwey stuk an habern und drù stuk an gemuͤs, nemlich bonen, erwis, und hirs, und sol ouch des ✳ eins
dritteils und mit mer usgewist werden, vordern noch heischen, und umb den kleinnen zechenden daselbs, wan wir dheiner misshellung darinne verstanden hand, so lassent wir das beliben, wie es von alterhar
gehalten und eim lutpriester zuͦ Seon von recht gelanget und ingangen ist. wir vorbehebent ouch hierinne eim lutpriester ze Seon den erschatz, harruͤrent von unser herren von Werde zechenden, der sich zuͦ
sinen ziten gebùrt fùnffzehen schilling haller, und sprechent ouch fùrer, daz ein yeglicher, der soͤlichn̄ zesamengeordneten zechenden empfachen wirt, ✳ eim lùtpriester ze Seon zuͦ dem dritteil der stuken, als obstat, geben
und phlichtig sin sol zweyhundert garben strowes. und nach soͤlichm̄ entscheident und erkennent wir aber fûrer, ob sich zuͦ einichen zyten gefuͦgte und zuͦ schulden kaͤm, daz vō und ab soͤlicher samenthafter
gantzer sum̄, umb die soͤlicher zesamengeordneter zechend hinfùr gelichen wirt oder moͤcht werden, deheinerley abbrùch, gebrestlicheit und abgang uferstan, wachsen oder komen moͤcht, es wer von wetter, miswaͤchs,
hagel, wind oder brand, daz denn soͤlicher abbruch abgang und gebrest eim teil nit me noch minder denn dem andern zuͦgezogen noch ufgeleit werden sol, sunder yeder teil sin sum̄ des abgangs tragen und liden nach
siner anzal, das gebùrt sich ùnsern herren und frowen zuͦ Kùngsfelden an irem zwenteil der abgangenen stuken zwen teil und eim lùtpriester zuͦ Seon an sinem dritteil der abgangnen stuken ouch der dritteil und nit
mer. es sol ouch dwedereˀ parthy sin teile der anzal ee gewert und der andern gevarlich verzogen, sunder miteinander einsmals geantwurt und eins lùtpriesters dritteil durch in selbs von dem empfacher oder
empfachern ingezogen werden yeder party sinteil, als sich das nach zechenden recht gehoͤischet. ouch ist es hierinne in sunders zemerkende, als wir ûnsern frowen von Kungsfelden in ûnserm spruch die guͤtli,
im zwing ze Seon gelegen, die bishar in iren zechenden gen Roͤtterschwilr zechendet hand und gehoͤrēt, die zuͦ gemeinen jaren uff vier stuk geschetztet, sint in iren und ûnser herren vō Werde zechenden zuͦ Seon begriffen und gezogen, hand als obgedacht ist, daz das denselben ûnsern frowen von Kùngsfelden an demselben gantzn̄ zechenden ze Roͤtterschwilr sust unschedlich und unvergriffen sin, noch ouch von ûnsern herˀen
vō Werde und menglichem von iren wegen dar inne alleclich ungesuͤcht und unangelanget sin und beliben, und soͤllent ouch beide teile hier inn mit soͤlichm̄ ûnserm spruch und entscheidungen umb alle und
yegliche spenn und misshellūg, der gemeltn̄ sachn̄ halb harruͤrent, gentzlich und gar nu und zuͦ ewigen ziten gericht versuͤnt und geschlicht bliben und sin alle geverde, akust und hinderliste hierinn gantz und
ùberale vˀmitten, usgescheiden und hindangesetzt, des alles ze warem, staͤtem urkûnde und gezûgkniss sint diser brieff zwen an den worten glichlutende gemacht, jedem teile einer mit minem Hannsheinrichs von
Banmos, obgenantem, eignem insigel von unser beider wegen besigelt und geben uff mentag vor sant Michels tag, in dem jare, do man zalte nach xp̄i, ûnsers liebn̄ herˀn, geburt vierzehenhundert und sibenundfunfftzig jare.